**УЧАСТИЕ НА ТЕАТРАЛНАТА ФРАНКОФОНСКА ТРУПА НА 35 СОУ „ЛЕ СТРАПОНТЕН” В МЕЖДУНАРОДЕН УЧЕНИЧЕСКИ ТЕАТРАЛЕН ФЕСТИВАЛ В ГР. АРАД, РУМЪНИЯ**

 От 24 до 30 октомври 2015 г. се проведе ХХIII-я Международен франкофонски ученически театрален фестивал „Амифран” в град Арад, Румъния. Театралната франкофонска трупа на 35 СОУ „Добри Войников” „Ле Страпонтен” бе поканена да участва със своята последна постановка „Чудовището” от Агота Кристоф с която спечели маска, Специалната награда на журито, на ХХII-я Международен франкофонски ученически театрален фестивал в гр. Стара Загора през месец април същата година. Фестивалът бе на много високо ниво, в него взеха участие 24 трупи от шест страни. Освен страната домакин бяха поканени за участие ученически трупи от Франция, Италия, Русия, Полша и за първи път трупа от България. Тук е мястото да отбележа, че поканата бе получена благодарение на доц. д-р Рени Йотова, ръководител на Франкофонския регионален център
за Централна и Източна Европа. През фестивалните дни в програмата бяха включени ежедневни ателиета за учениците, дискусии, семинари за учителите, фотоконкурс на тема „Отвъд завесата”и конкурс върху пиесата на Борис Виан „Екарисаж за всички”. Петнадесетте ателиетата бяха на най-разнообразни теми, полезни и забавни, като за повечето от тях бяха поканени аниматори от Франция. След работната програма следобедите и вечерите бяха заети с представяне на подготвените от трупите пиеси. Организаторите бяха поканили професионална френска трупа от град Ланжак, която се представи с пиесата „Женско царство”. Нашите ученици участваха в различни ателиета, като накрая всяко ателие представи наученото на сцената. Ученичката Йоана Маринова от 10д клас участва във фотоконкурса с две фотографии, а Теодора Ковачева от 11г клас с една фотография и в конкурса за Борис Виан. Групата на Теодора зае второ място на финала. На 28 октомври представихме с голям успех нашата пиеса. Представянето беше отбелязано със статия във фестивалния вестник „Жирует”, като някои от мненията бяха, че това е „...*уникална пиеса*...”, „...*спектакъл на изключително актуална тема*...”, „...*твърде интересен и оригинален начин на свободно изразяване..*.” и др. На последвалата дискусия бе отбелязана оригиналната постановка на нашия режисьор Любомир Сапунджиев, бивш ученик на 35 СОУ и бивш член на театралната трупа „Ле страпонтен”. Впечатление са направили на публиката и оригиналните костюми и декори, в изработването на които участва цялата трупа. Участието ни във фестивала премина при голям успех. То бе инициирано и осъществено благодарение на ръководителя на Франкофонския регионален център в София г-жа Рени Йотова, като центърът пое транспортните разходи по пътуването. Смятам, че за пореден път нашите ученици допринесоха за издигането на имиджа на 35 СОУ „Добри Войников”.

Юлия Минкова

София, 23.11.2015г.